32011R0061
L 023/1
SLUŽBENI LIST EUROPSKE UNIJE
UREDBA KOMISIJE (EU) br. 61/2011
od 24. siječnja 2011.
o izmjeni Uredbe (EEZ) br. 2568/91 o svojstvima maslinovog ulja i ulja komine maslina te o odgovarajućim metodama analize
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno članke 113. stavak 1. točku (a) i 121. točku (h) u vezi njezina članka 4.,
budući da:
(1)
Uredbom Komisije (EEZ) br. 2568/91 (2) utvrđuju se fizikalna i kemijska svojstva maslinovih ulja i ulja komine maslina, te metode analize ovih svojstava. Ove metode i granične vrijednosti svojstava ulja trebaju se ažurirati na temelju mišljenja kemijskih stručnjaka i sukladno s poslom koji je obavljen u okviru Međunarodnog Vijeća za maslinu.
(2)
Posebno, budući da su kemijski stručnjaci zaključili da je sadržaj etil estera masnih kiselina (FAEE) i metil estera masnih kiselina (FAME) koristan parametar kakvoće ekstra djevičanskog maslinovog ulja, potrebno je unijeti granične vrijednosti za ove estere kao i metodu za određivanje njihovih sadržaja.
(3)
Kako bi se omogućilo razdoblje prilagodbe novim standardima, kako bi se dalo vremena za uvođenje sredstava njihove primjene i kako bi se izbjeglo ometanje trgovinskih transakcija, izmjene donesene ovom Uredbom primjenjuju se od 1. travnja 2011. Iz istih razloga treba donijeti odredbu za maslinovo ulje i ulja komine maslina koja se zakonito proizvode i označavaju u Uniji ili se zakonito uvoze u Uniju i koja se puštaju u slobodan promet na tržište prije toga datuma, sve do isteka svih zaliha.
(4)
Uredbu (EEZ) br. 2568/91 treba stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Upravnog odbora za zajedničko uređenje tržišta poljoprivrednih proizvoda,
DONIJELA JE OVU UREDBU:
Članak 1.
Uredba (EEZ) br. 2568/91 mijenja se kako slijedi:
1.
U članku 2. stavku 1. dodaje se sljedeća alineja:
„-
za određivanje sadržaja voskova, metil estera masnih kiselina i etil estera masnih kiselina kapilarnom plinskom kromatografijom, metoda navedena u Prilogu XX.”
2.
U sažetku Priloga, dodaje se sljedeće:
„Prilog XX.:
Metoda za utvrđivanje sadržaja voska, metil estera masnih kiselina i etil estera masnih kiselina kapilarnom plinskom kromatografijom.”
3.
Prilog I. zamjenjuje se tekstom iz Priloga I. ovoj Uredbi.
4.
Prilog XX. se dodaje kako je navedeno u Prilogu II. ovoj Uredbi.
Članak 2.
Proizvodi koji su zakonito proizvedeni i označeni u Uniji ili koji su zakonito uvezeni u Uniju i pušteni u slobodan promet prije 1. travnja 2011. mogu se prodavati sve do isteka zaliha.
Članak 3.
Ova Uredba stupa na snagu trećeg dana od dana objave u Službenom listu Europske unije.
Primjenjuje se od 1. travnja 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. siječnja 2011.